# Trollbundet (film)

| *Trollbundet* |
| --- |
| orig. *Spellbound* |
| Gregory Peck og Ingrid Bergman i filmen. |
| Generell informasjon |
| Sjanger | Thriller / Mysterie |
| Utgivelsesår | 1945 |
| Prod.land | USA |
| Lengde | 1 t. 51 min. |
| Aldersgrense | 16 (1950) (Norge) |
| Bak kamera |
| Regi | Alfred Hitchcock |
| Produsent | David O. Selznick |
| Manusforfatter | Angus MacPhail Ben Hecht |
| Basert på | *The House of Dr. Edwardes*  av Hilary Saint George Saunders Francis Beeding |
| Musikk | Miklós Rózsa |
| Sjeffotograf | George Barnes |
| Klipp | Hal C. Kern |
| Foran kamera |
| Medvirkende | Ingrid Bergman Gregory Peck Michael Chekhov |
| Annen informasjon |
| Budsjett | 1,5 millioner dollar |
| Distributør | United Artists |
| Premiere | * 31. oktober 1945 (1945-10-31) (New York)
* 28. desember 1945 (1945-12-28) (USA)
* 1. august 1950 (1950-08-01) (Norge)
 |
| Eksterne lenker |
| IMDb
 |

Trollbundet (originaltittel: *Spellbound*) er en amerikansk psykologisk thriller fra 1945, regissert av Alfred Hitchcock. Filmen handler om den nye sjefen på et sinnssykeasyl som viser seg å være en annen enn den han begir seg ut for å være. Ingrid Bergman, Gregory Peck, Michael Chekhov og Leo G. Carroll spiller hovedrollene. Manuset til Angus MacPhail og Ben Hecht er basert på Hilary Saint George Saunders og John Palmers roman *The House of Dr. Edwardes* fra 1927.

Filmen fikk god kritikk. En anmelder i *Variety* roste Bergmans «nydelige karakterskildring» og skrev at Peck var dyktig i spenningsscenene. Anmelderen mente også at dette var en av Pecks hittil beste roller. Filmkomponisten Miklós Rózsa vant Oscar for beste originalmusikk for lydsporet i filmen. Filmen ble også nominert til Oscar-priser for beste film (David O. Selznick), beste regi (Hitchcock), beste mannlige birolle (Chekhov), beste kinematografi (George Barnes) og beste spesialeffekter (Jack Cosgrove). Hitchcock ble også nominert til en pris under filmfestivalen i Venezia for regiarbeidet i filmen.

Rózsas lydspor i filmen inspirerte Jerry Goldsmith til å bli en filmkomponist.

## Handling

*Trollbundet* er en psykologisk thriller. Filmen begynner med en tekst som forklarer at formålet med filmen er å vise hvordan psykoanalyse kan brukes til å kurere psykiske lidelser. Filmen handler om Gregory Pecks rollefigur. Han later til å være Dr. Anthony Edwardes, den nyutnevnte lederen av et sinnssykeasyl. Det blir snart klart at dette ikke stemmer. Pecks rollefigur lider av hukommelsestap, men hevder at han drepte Edwardes og tok hans plass.

Ingrid Bergmans rollefigur, psykoanalytikeren Constance Petersen, er overbevist om at Pecks rollefigur er uskyldig. Sammen med sin mentor, dr. Brulov (Michael Chekhov), analyserer Bergman en drøm som Pecks figur hadde. Drømmesekvensen (designet av Salvador Dalí) er full av psykoanalytiske symboler, blant annet øyne, gardiner, saks, blanke spillekort, en mann uten ansikt og mer. Det viser seg at drømmen er nøkkelen til mordet i filmen og til hva som egentlig skjedde med Dr. Edwardes

## Medvirkende

* Ingrid Bergman som Dr. Constance Petersen
* Gregory Peck som Dr. Anthony Edwardes / John Ballantyne
* Michael Chekhov som Dr. Alexander «Alex» Brulov
* Leo G. Carroll som Dr. Murchison
* Rhonda Fleming som Mary Carmichael
* John Emery som Dr. Fleurot
* Steven Geray som Dr. Graff
* Paul Harvey som Dr. Hanish
* Donald Curtis som Harry
* Norman Lloyd som Mr. Garmes
* Bill Goodwin som Empire State Hotels detektiv
* Wallace Ford som en fremmed i lobbyen
* Art Baker som Det. Lt. Cooley
* Regis Toomey som Det. Sgt. Gillespie

Regissør Alfred Hitchcock har som vanlig en gjesterolle i filmen.

## Referanser

## Eksterne lenker

* (en) *Trollbundet* på Internet Movie Database

* *Trollbundet (film)* hos Filmweb (arkivert)

* (no) *Trollbundet* hos Filmfront (arkivert versjon)

* (sv) *Trollbundet* i Svensk Filmdatabas

* (da) *Trollbundet* i Danmark Nationale Filminstitut

* (fr) *Trollbundet* på Allociné

* (nl) *Trollbundet* på MovieMeter

* (en) *Trollbundet* på The Movie Database – film

* (en) *Trollbundet* på American Film Institute

* (en) *Trollbundet* på Rotten Tomatoes